
O rhoddwn ogoniant i'r Drindod, 
Am lunio cyfamod o hedd ; 
Gogoniant am ethol Gwaredwr 
Gorchfygai'r byd, Satan, a'r bedd : 
Gogoniant a genir i'w enw 
Gan Saint a Seraphiaid am hyn ; 
Gogoniant am agor y ffynnon 
I olchi'r aflanaf yn wyn. 


Gogoniant, gogoniant i'r Iesu 
Am farw ar Galfari fryn ; 
Gogoniant i'r Tad am ei roddi 
I weithio cyfiawnder hardd-gwyn ; 
Gogoniant trag'wyddol i'r Ysbryd 
Am godi pechadur o'i fedd, 
A'i ddysgu i adwaen yr Iesu, 
A'i arwain i fywyd o hedd. 


Gogoniant, gogoniant trag'wyddol 
Oedd iddo cyn amser yn bod ; 
Gogoniant yn undeb y Drindod 
Wrth ddwyn y greadigaeth i fod : 
Gogoniant, gogoniant, fe gafodd 
Ogoniant yn Methle'm dylawd ; 
Fe ganodd angylion ogoniant 
Wrth weled y Meichiau mewn cnawd. 


Gogoniant, gogoniant, fe ganodd 
Angylion ogoniant i Dduw, 
Tangnefedd yn hyfryd i ddynion, 
Pan anwyd ein Ceidwad hoff gwiw : 
Gogoniant, gogoniant mwy wedy'n 
Na chlywodd y nefoedd cyn hyn, 
Pan lefodd y Meichiau, gorphenwyd 
Prydnhawn-gwaith ar Galfari fryn. 

Gogoniant, gogoniant, mi redaf 
Bob bore i Fethlehem dre', 
I weled fy Iôr yn y preseb, 
Mor isel a thlotted ei le; 
Gwna hyny fi'n foddlon mewn angen, 
Afiechyd, gorthrymder, a phoen ; 
Ond im' gael adnabod yr Iesu, 
Mi ganaf ogoniant i'r Oen. 


Gogonìant, mi wela' f' Anwylyd 
'R ol disgyn yn esgyn i'r nen, 
A gallu trag'wyddol sydd ganddo, 

'Teyrnase 'n oes oesoedd, Amen : 

“ Agorwch, O ddrysau trag'wyddol, 
Dyrchefwch eich penau, O byrth, 
Mae Iesu'n d'od adreu 'n Gongcwerwr, 

Pob gelyn ni phlyga a syrth.” 


Gogoniant, gogoniant ddatseinir 

Trwy eang ororau gwlad hedd ; 
Am godi Tywysog y bywyd, 

Gan ddwyn agoriadau y bedd : 
Gogoniant! daeth adref o Edom 

A'i wisgoedd yn gochion gan waed, 
Gelynion ei Eglwys fel crinwellt 

Yn lludw dan wadnau ei draed. 


Plant Seion, O seinwch hosanna, 
Hosanna am Briod a Brawd, 
A deithiodd y ddaear mewn tlodi, — 
Erlidiwyd gan ddynion mewn gwawd ; 
Yr hwn sydd a'i enw 'n Rhyfeddol 
Fu'n gorwedd mewn preseb yn dlawd : 
O ddaear, pa'm gwnaethost di hyny 
Pan gefaist dy Grewr mewn cnawd ? 


O Iesu, O Iesu, hoff Iesu, 
Ai'th gariad a'th ddygodd fel hyn, 
Mor isel a'r preseb a'r anial, 
A'th hoelio rhwng lladron ar fryn: 
O edrych, fy enaid, ar hwnnw, 
Sydd acw 'n ogufuwch â Duw, 
'N wynebu'r fflangellau a'r milwyr, 
Er mwyn i'w elynion gael byw. 

Gogoniant, gogoniant i'r Iesu, 

Âm brynu trueiniaid a'i waed ; 
Gogoniant, trag'wyddol am foddion 

I gânu gelynion yn rhad: 
Gogoniant, gogoniant, mi ganaf 

Gogoniant mewn dŵr ac mewn tân ; 
Gogoniant am ethol, a phrynu, 

A golchi pechadur yn lân. 


Gogoniant a genir i'r Ceidwad, 
Gan luoedd Caersalem am hyn, 
Gogoniânt am godi o'r beddrod 
'Rol marw ar Galfari fryn : 
Gogoniant, gogoniant fydd anthem 
Y dyrfa waredol y'nghyd, 
Telynau Paradwys chwareuant 
Ogoniant i Brynwr y byd. 


Wel, rhoddwn ogoniant, O Zion, 
I'n Prophwyd a'n Prynwr hoff ni ; 
Priododd hên ferch yr Amoriad, 
I'n dwyn i ogoniant a bri: 
O deuwch, hên Seintiau, i ganu, 
Fod merch yr Amoriad yn rhydd, 
A henffych i fore'r Farn olaf, 
Cawn weled ein Priod heb ffydd. 


Gogoniant,—ffydd yno dry 'n olwg, 

A gobaith a dry yn fwynhâd ; 
Cawn godi o'r beddrod yn berffaith, 

I ganu am rinwedd y gwaed, 
Ac esgyn yn fuddugoliaethus 

Uwch ,cyrhaedd pob gelyn a chlwy', 
I seinio 'r anthemau trag'wyddol, 

Heb gadw 'r telynau byth mwy. 


Lampeter : Cwmni y Wasg Eglwysig Gymreig, Cyf. 

